New Yorkissa asuva ja näytelmän tuottamisesta haaveileva Maija Anttila on esitellyt MsTRIAL -hankettaan muun muassa Helsingin Sanomille, Ilta-Sanomille, MTV:lle, Ilkka-lehdelle ja viimeksi Ylelle.

Seinäjokelaislähtöinen Anttila esittäytyy hyvin verkostoituneena.

Suurista vaikuttajanimistä hänen haastatteluissaan toistuu yksi: tuottaja Daryl Roth. Kymmenen Tony-palkintoa voittanut Roth on New Yorkin teatteripiirien tärkeimpiä henkilöitä. Roth toi esimerkiksi Kinky Boots -näytelmän Broadwaylle.

Roth on mainittu Anttilan rinnalla MsTRIAL -näytelmän toisena tuottajana osakeantipapereissa, joilla haetaan hankkeelle miljoonan euron sijoituksia Suomesta.

Kun Anttilalta kysyttiin viikonloppuna tarkennusta hänen toistuvasti mainostamistaan kontakteista viihdebisneksen huipulle, hän mainitsee Rothin. Finland Centerin haastattelussa Anttila erikseen mainitsee Rothin kumppanina tuotannossa.

Suomen Kuvalehti tavoitti Daryl Rothin sähköpostitse.

Hän kertoo, ettei ole koskaan tavannut Anttilaa.

”Minä tai tuotantoyhtiöni emme ole kumppaneita tässä näytelmässä”, Roth kirjoittaa.

Yksi hänen yhtiöistään, Daryl Roth Theatrical Management, on tehnyt Anttilalle MsTRIAL-näytelmän ennakkosuunnittelua varten tilauksesta budjettilaskelmia. Kyse oli toimeksiannosta, ei tuotannollisesta yhteistyöstä.

Suunnitelman laatimisesta on Rothin mukaan ”vuosia”, ja asiakkuussuhde ei jatkunut.

Anttilan ja käsikirjoittaja-näyttelijä Dep Kirklandin hanketta on pyritty rahoittamaan osakeannin ohella joukkorahoituskampanjalla.

Joukkorahoituskampanjaa mesenaatti.me -sivustolla ei voi pitää menestyksenä.

Siinä minimiksi oli asetettu 50 000 euron rahoitus. Vaikka Anttila on saanut tuotannolle paljon mediahuomiota Suomessa, syksyllä alkaneeseen kampanjaan on tähän mennessä sijoitettu ainoastaan 480 euroa.

Osakeanti sen sijaan näyttää onnistuneen. Minimi on ylitetty ja Kulttuuriklubi Oy:n osakkeita on nyt merkitty 260 000 eurolla.

Osakeanti on toteutettu Fundu-sijoituspalvelun Funding Tool -alustalla verkossa ja se on luonteeltaan joukkorahoituksen kaltainen.

Kulttuuriklubi Oy, jonka osakkeita myydään, on perustettu ainoastaan MsTRIAL -näytelmän rahoittamiseen. Kulttuuriklubi Oy ei ole tuotantoyhtiö, vaan sen on määrä lainata rahaa Yhdysvaltoihin tuotantoyhtiö MsTRIAL Theatrical LLC:lle, joka puolestaan on Anttilan Soulgaze Films LLC:n tytäryhtiö.

Osakeannin menestys on kuitenkin näennäistä. 95 prosenttia osakkeista on merkinnyt sama seinäjokelainen henkilö, joka on perustanut Kulttuuriklubi Oy:n.

”Martti Lepistö on merkinnyt henkilökohtaisesti Kulttuuriklubi Oy:n osakeannissa osakkeita 245.000 euron edestä”, kertoo Tero Fordell Fundusta, josta Suomen Kuvalehti kysyi asiaa. Tieto annettiin Lepistön luvalla.

Helsingin Sanomien jutussa Lepistöä kuvailtiin Anttilan hankkeessa ”erittäin huomattavalla summalla ankkurisijoittajana” mukana olevaksi lakimieheksi ja sarjayrittäjäksi.

Kulttuuriklubi Oy:n osoite yritysrekisterissä on Anttilan isän kotiosoite Seinäjoella.

”Ei se fiksulta kuulosta. Mä olen vain lähtenyt Maijaa tukemaan. En ole saanut infoa. En ole osallistunut palavereihin.”

Martti Lepistö kertoo tehneensä 245 000 euron sijoituksensa kahdesta syystä: koska Anttilan isä on hänen tuttunsa ja koska näytelmään on tulossa rahaa myös Yhdysvalloista. Jälkimmäisestä asiasta hänelle on tosin annettu vain lupaus, Lepistö kertoo.

Onko nimi Daryl Roth teille tuttu, Martti Lepistö?

”Nimi on tullut kuvioissa vastaan.”

Mitä juristina ajattelette siitä, että osakeannissa esitetään perättömiä väitteitä hankkeen toteuttamisen kannalta keskeisistä henkilöistä?

”Ei se fiksulta kuulosta. Mä olen vain lähtenyt Maijaa tukemaan. En ole saanut infoa. En ole osallistunut palavereihin.”

Tunnetko olosi petetyksi, jos laitat 245 000 euroa hankkeeseen, jonka nimekkäin väitetty tekijä – yksi Yhdysvaltojen teatterimaailman suurimmista nimistä – on hädin tuskin kuullut siitä ja kieltää olevansa mukana?

”En. Olen lähtenyt tukemaan Maijaa. Depin (Kirkland) kanssa olen ollut tekemisissä, kirjeenvaihdossa ja tavannut henkilökohtaisesti.”

Kuka on toteuttanut Kulttuuriklubi Oy:n osakeannin Fundun alustalle?

”Olen osakkeenomistaja, en hallituksessa.”

Mutta olet perustanut tämän yhtiön.

”Joo, mutta en ole hallituksessa.”

Oletko järjestänyt tämän osakeannin Fundun alustalle?

”Joo. En ole hallituksessa.”

Kaupparekisterin mukaan Kulttuuriklubi Oy:n hallituksen ainoa jäsen on Maija Anttila ja varajäsen on Martti Lepistö.

Osakeannissa on muitakin kysymyksiä herättäviä seikkoja kuin valheellinen väite Daryl Rothin osallisuudesta näytelmähankkeessa. Kulttuuriklubi Oy:n valuaatioksi on laskettu miljoona euroa ja osakeannissa luvataan huikeaa 25 prosentin tuottoa sijoitetuille varoille.

Mihin laskelmiin tämä 25 prosentin tuottolupaus sijoittajille perustuu, Martti Lepistö?

”No nyt muistin, että se Roth on ne laskelmat tehnyt. Kuka niihin sitten luottaa ja kuinka paljon.”

Osakeantisivulla on Rothin yhtiön 72-sivuisesta laskelmasta yksi kuva.

”Joukkorahoituskampanjat ovat usein markkinointia, halutaan firmalle näkyvyyttä”

Siinä ei ole mitään epätavallista, että joukkorahoitukseen ja osakepohjaisessa joukkorahoitukseen lasketaan mukaan jo aiemmin tehtyjä rahoituspäätöksiä, kuten tässä tapauksessa Martti Lepistön sitoutuminen. Näin kertoo asiantuntijana tätä juttua varten haastateltu Dottir -asianajotoimiston lakimies Antti Toponen.

”Joukkorahoituskampanjat ovat usein markkinointia, halutaan firmalle näkyvyyttä”, hän kuvailee.

”Ei ole poikkeuksellista, että joukkorahoituksen kaltaisen osakeannin toteutuminen varmistetaan tähän tapaan. Pääomistaja haluaa antaa signaalin, että tuotteeseen uskotaan. Näkyvyyshän on positiivista vain, jos anti toteutuu. Tässä tapauksessa vaikuttaa silti, että anti ei ole onnistunut hyvin.”

Toposen mukaan joukkorahoitustyylinen osakeanti on usein viimeinen vaihtoehto, kun muuta rahoitusta ei ole saatu.

Osakeannin menestyksellä on nimenomaan tavoiteltu huomiota. ”Maija Anttilan Kultturiklubi Oy:n MsTrial -tuotannon sijoituspohjainen joukkorahoituskampanja on ollut varsinainen menestys!”, hehkutetaan mesenaatti.me -palvelun Facebook-sivulla, jossa myös kerrotaan, että MsTRIALista kaavaillaan Hollywood-elokuvaa.

Mesenaatti.me:n Tanja Jänicke kertoo, ettei Lepistön osuudesta osakeannissa tiedetty kun osakeannin onnistumisesta kerrottiin Facebook-päivityksessä. Hän lisää, ettei mesenaatti.me ole tekemisissä osakeannin kanssa.

”mesenaatti.me ei myöskään ole joukkorahoituksen järjestäjä, vaan media, jossa joukkorahoituksen järjestäjä ja osallistujat voivat kohdata”, Jänicke kuvailee.

Fundun Tero Fordell tähdensi, että yhtiö tarjoaa ainoastaan osakeantiteknologiaa. Järjestelyt kuuluvat muuten Kulttuuriklubi Oy:lle.

Maija Anttila ei ole vastannut SK:n haastattelupyyntöön, joka lähetettiin hänelle tiistaina iltapäivällä New Yorkin aikaa.